ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣ

της 7ης Οκτωβρίου 1997

σχετικά με την εφαρμογή της σύμβασης εφαρμογής Σένγκεν στην Ελλάδα

[SCH/Com-ex (97) 29 rev. 2]

Η ΕΚΤΕΛΕΣΤΙΚΗ ΕΠΙΤΡΟΠΗ,

Έχοντας υπόψη:

τα άρθρα 131 και 132 της σύμβασης εφαρμογής της συμφωνίας του Σένγκεν,

το άρθρο 6 της από 6ης Νοεμβρίου 1992 συμφωνίας προσχώρησης της Ελλάδας, σε συνδυασμό με τη κοινή δήλωση σχετικά με το άρθρο 6, η οποία περιλαμβάνεται στην τελική πράξη της εν λόγω συμφωνίας προσχώρησης,

την από 19ης Ιουνίου 1992 δήλωση των υπουργών και υφυπουργών σχετικά με τη θέση της σύμβασης εφαρμογής της συμφωνίας του Σένγκεν σε ισχύ,

Εκτιμώντας:

ότι η κοινή δήλωση σχετικά με το άρθρο 139, η οποία περιλαμβάνεται στην τελική πράξη της σύμβασης εφαρμογής της συμφωνίας του Σένγκεν καθώς και η κοινή δήλωση που περιλαμβάνεται στην τελική πράξη της συμφωνίας προσχώρησης της Ελλάδας προβλέπουν ότι "η σύμβαση τίθεται σε ισχύ όταν εκπληρωθούν στα υπογράφοντα κράτη οι προκαταρκτικοί όροι εφαρμογής της συμβάσεως και οι έλεγχοι στα εξωτερικά σύνορα καταστούν πραγματικότητα"·

ότι η εκτελεστική επιτροπή στην από 25ης Απριλίου 1997 σύνοδό της επιβεβαίωσε την πολιτική βούλησή της να επιτρέψει την εφαρμογή της σύμβασης εφαρμογής στην Ιταλία, την Ελλάδα και την Αυστρία στις 26 Οκτωβρίου 1997 βάσει αποφάσεώς της·

ότι η πρόοδος την οποία έχει σημειώσει η Ελλάδα με σκοπό την πλήρωση των προαπαιτούμενων όρων για την εφαρμογή της σύμβασης, οι οποίοι προβλέπονται στη δήλωση της 19ης Ιουνίου 1992, θα πρέπει να επιτρέψει την εφαρμογή της σύμβασης στην Ελλάδα,

Εν συνεχεία της από 24ης Ιουνίου 1997 δηλώσεως της εκτελεστικής επιτροπής σχετικά με την εφαρμογή της σύμβασης Σένγκεν στην Ιταλία, την Ελλάδα και την Αυστρία, με την οποία επιβεβαιώθηκε η σθεναρά βούλησή της να εφαρμοσθεί η σύμβαση για την Ιταλία στις 26 Οκτωβρίου 1997 και για την Αυστρία και την Ελλάδα έως τα τέλη του 1997,

Εκτιμώντας όμως ότι δεν έχει ακόμη πλήρως ολοκληρωθεί η ενίσχυση των ελέγχων στα εξωτερικά σύνορα καθώς και η αναπροσαρμογή των αεροδρομίων,

Επιβεβαιώνοντας την πολιτική βούλησή της να επιτευχθεί το συντομότερο δυνατό η θέση της σύμβασης σε ισχύ στην Ελλάδα,

ΑΠΟΦΑΣΙΖΕΙ:

I. Εφαρμογή της σύμβασης εφαρμογής της συμφωνίας του Σένγκεν

1. Η σύμβαση εφαρμογής της συμφωνίας του Σένγκεν θα τεθεί στην Ελλάδα σε ισχύ σε μια αρχική φάση την 1η Δεκεμβρίου 1997, με την επιφύλαξη των όσων ορίζονται στο σημείο 4.

2. Η εφαρμογή της αποφάσεως αυτής για την Ελλάδα τελεί υπό την προϋπόθεση της ολοκλήρωσης της διαδικασίας επικύρωσης, έγκρισης ή αποδοχής των εγγράφων προσχώρησης εκ μέρους της Γαλλίας και των Κάτω Χωρών.

3. Η εκπλήρωση της υπό το σημείο 2 προϋπόθεσης καταδεικνύεται μέσω της ολοκλήρωσης της διαδικασίας επικύρωσης, έγκρισης ή αποδοχής των εγγράφων προσχώρησης με ανακοίνωση του θεματοφύλακα.

4. Οι ημερομηνίες και οι διαδικασίες της άρσης των ελέγχων στα εσωτερικά σύνορα τελούν υπό την επιφύλαξη άλλης απόφασης της εκτελεστικής επιτροπής, η οποία θα ληφθεί βάσει της πλήρωσης όλων των σχετικών απαραίτητων προϋποθέσεων. Για την προετοιμασία της απόφασης αυτής, η ομάδα εργασίας "Σύνορα" και η κεντρική ομάδα θα υποβάλουν έκθεση στην εκτελεστική επιτροπή το έτος 1998. Η εκτελεστική επιτροπή θα εξετάσει την εν λόγω έκθεση το αργότερο στην τελευταία σύνοδο του 1998 και θα λάβει σχετικώς απόφαση.

5. Η εκτελεστική επιτροπή λαμβάνει γνώση ότι η Ελλάδα έχει καταβάλει μεγάλες προσπάθειες για τη διεξαγωγή το ταχύτερο δυνατό των συνοριακών ελέγχων στα αεροδρόμια και των ελέγχων στα εξωτερικά σύνορα, σύμφωνα με τα πρότυπα Σένγκεν.

II. Επιχειρησιακή ετοιμότητα του συστήματος πληροφόρησης Σένγκεν

Η εκτελεστική επιτροπή κηρύττει την επιχειρησιακή ετοιμότητα του συστήματος πληροφόρησης Σένγκεν για την Ελλάδα την 1η Δεκεμβρίου 1997. Από την ημερομηνία αυτή, το σύστημα θα είναι ανοικτό για τις εξουσιοδοτημένες για άμεση πρόσβαση αρχές της Ελλάδας.

1. Το εθνικό N.SIS της Ελλάδας ολοκλήρωσε επιτυχώς τις σειρές δοκιμών. Η εκτελεστική επιτροπή διαπιστώνει την τεχνική ικανότητα λειτουργίας του εθνικού N.SIS της Ελλάδας, καθώς και εκείνη του SIS με το εθνικό N.SIS της Ελλάδας, υπό την έννοια των από 27ης Ιουνίου 1994 δηλώσεών της.

2. Δυνάμει του άρθρου 101 παράγραφος 4 της σύμβασης εφαρμογής της συμφωνίας του Σένγκεν, κάθε συμβαλλόμενο μέρος διαβιβάζει στην εκτελεστική επιτροπή τον κατάλογο των αρμοδίων αρχών, οι οποίες είναι εξουσιοδοτημένες να αναζητούν απευθείας τα δεδομένα τα οποία είναι καταχωρημένα στο σύστημα πληροφόρησης Σένγκεν.

Η εκτελεστική επιτροπή λαμβάνει γνώση των καταλόγων που διαβίβασε η Ελλάδα.

Σύμφωνα με το άρθρο 108 παράγραφος 1 της σύμβασης εφαρμογής της συμφωνίας του Σένγκεν, κάθε συμβαλλόμενο μέρος ορίζει μια αρχή η οποία ως κεντρική αρχή είναι αρμόδια για το εθνικό τμήμα του συστήματος πληροφόρησης Σένγκεν.

Η εκτελεστική επιτροπή λαμβάνει γνώση των ανακοινώσεων της Ελλάδας.

Σύμφωνα με τις δηλώσεις της εκτελεστικής επιτροπής της 18ης Οκτωβρίου 1993 και της 27ης Ιουνίου 1994, προαπαιτούμενος όρος για την κήρυξη της επιχειρησιακής ετοιμότητας του SIS είναι η ανακοίνωση όσον αφορά τη δυνατότητα των αρχών του κράτους, στο οποίο θα εφαρμοσθεί η σύμβαση Σένγκεν, να συμβουλεύονται απευθείας το SIS.

Η εκτελεστική επιτροπή λαμβάνει γνώση των διαβιβασθέντων από την Ελλάδα καταλόγων και επιβεβαιώνει ότι της ανακοινώθηκε η δυνατότητα πρόσβασης των εξουσιοδοτημένων προς το σκοπό αυτό αρχών υπό την έννοια των από 18ης Οκτωβρίου 1993, 26ης Απριλίου 1994 και 27ης Ιουνίου 1994 δηλώσεών της.

3. Η εκτελεστική επιτροπή εκτιμά ότι η φόρτωση των υφισταμένων εθνικών δεδομένων -τα οποία θεωρούνται ουσιώδη υπό την έννοια των από 18ης Οκτωβρίου 1993 και 27ης Ιουνίου 1994 δηλώσεών της και αποτελούν προαπαιτούμενο όρο για την ισχύ της κήρυξης της επιχειρησιακής ετοιμότητας της Ελλάδας- θα έχει ολοκληρωθεί για την Ελλάδα μέχρι την 1η Δεκεμβρίου 1997.

Η έναρξη της φόρτωσης των εθνικών δεδομένων τελεί υπό την προϋπόθεση έναρξης ισχύος των εγγράφων προσχώρησης. Από τη στιγμή εκείνη, τα κράτη που εφαρμόζουν ήδη τη σύμβαση εφαρμογής της συμφωνίας Σένγκεν θα επιτρέπεται να χρησιμοποιούν τις καταχωρήσεις της Ελλάδας σύμφωνα με τις διατάξεις της σύμβασης αυτής.

Η Επιτροπή προσανατολισμού SIS αναλαμβάνει να ενημερώνει διαρκώς την κεντρική ομάδα και την εκτελεστική επιτροπή σχετικά με την πρόοδο που σημειώνει η φόρτωση των πραγματικών δεδομένων.

4. Οι διατάξεις της σύμβασης εφαρμογής της συμφωνίας του Σένγκεν περί προστασίας δεδομένων προσωπικού χαρακτήρα εφαρμόζονται πλήρως στην Ελλάδα.

Βρυξέλλες, 7 Οκτωβρίου 1997.

Ο Πρόεδρος